
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 27 ianuarie  2009               

Pl-x  674 /2008                     


A V I Z

asupra propunerii legislative pentru modificarea O.U.G. nr.209/2005 privind modificarea şi completarea unor acte normative în domeniul proprietăţii
                 În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea O.U.G. nr.209/2005 privind modificarea şi completarea unor acte normative în domeniul proprietăţii, trimisă cu adresa nr. Pl-x 674 din 4 noiembrie 2008  şi înregistrată cu nr.31/1054 din 7 noiembrie 2008.
                Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională. 
Senatul, în calitate de primă Cameră sesizată, a respins propunerea legislativă în şedinţa din 6 octombrie 2008.
Potrivit prevederilor art.61 din Regulamentul Camerei Deputaţilor, republicat, Comisia a dezbătut această iniţiativă legislativă  în şedinţa din  27 ianuarie  2009.
Membrii comisiei au examinat propunerea legislativă supusă avizării, expunerea de motive, avizul favorabil, cu observaţii şi propuneri, al Consiliului Legislativ nr.527/07.05.2008 şi punctul de vedere al Guvernului trimis cu adresa nr.1714/23.07.2008,  prin care nu susţine adoptarea acestei iniţiative legislative. 
Propunerea legislativă are ca obiect de reglementare modificarea alin.(2) al art.V din titlul IV din O.U.G. nr.209/2005 privind modificarea şi completarea unor acte normative în domeniul proprietăţii, în sensul ca salariaţii instituţiilor publice implicate în mod direct în aplicarea Legii nr. 10/2001 privind regimul juridic al unor imobile preluate în mod abuziv în perioada  6 martie 1945- 22 decembrie 1989 şi a O.U.G. nr.83/1999 privind restituirea  unor bunuri imobile care au aparţinut comunităţilor cetăţenilor aparţinând minorităţilor naţionale din România să beneficieze de sporul lunar de dificultate de până la 50% din salariul de încadrare pe toată perioada de desfăşurare a activităţii.
                 În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei propuneri legislative, întrucât se creează discriminare între salariaţi, fiind dezavantajaţi cei care au soluţionat dosarele într-un interval de timp mai scurt faţă de cei care tărăgănează finalizarea dosarelor pentru a primi sporul pe o perioadă mai lungă. Totodată, Comisia a reţinut că nu sunt precizate sursele de finanţare, încălcându-se astfel dispoziţiile art.138 alin.(5) din Constituţia României, republicată şi ale art.15 din Legea nr.500/2002 privind finanţele publice.
În raport de obiectul şi conţinutul reglementării, propunerea legislativă  face parte din categoria legilor organice.
                                       PREŞEDINTE,                           SECRETAR,
                                       Daniel BUDA                             Gabriel ANDRONACHE
 Consilier,  C. Păduroiu

